贈潘景溫叟
作者：歐陽修
朝代：宋

paragraphs: 秦盧不世出，俗子相矜誇。
治疾不知源，橫死紛如麻。
番陽奇男子，衣冠本儒家。
學本得心訣，照底窮根厓。
泠然鑒五藏，曾靡毫釐差。
公卿掃榻迎，黄金載盈車。
語言無羽翰，飛入萬齒牙。
相逢京洛下，使我驚且嗟。
七年慈母病，庸工口咿啞。
恨不早見君，以乞壺中砂。
通宵耳高論，飲恨知何涯。
瞥然別我去，征途指煙霞。
孤雲不可留，淚線風中斜。